Der er nu flertal i Folketinget for at give børn adgang til juridisk kønsskifte. Hermed ser det umiddelbart ud til, at LGBT Danmark og andre transaktivistiske organisationer såsom Foreningen for støtte til transkønnede børn står over for en sejr på en vigtig kampplads.

I den vestlige verden ser vi nemlig, at kampen om børnene spiller en voksende rolle for transaktivismen.

Offentligheden skal vindes for tanken om, at kønsrolleafvigende adfærd hos børn og unge er et bevis på, at de er transkønnede, og at den eneste beskyttelse mod, at disse børn kommer til at leve et liv i ulidelige mentale smerter, der typisk vil ende i selvmord, er, at disse så hurtigt som muligt får mulighed for at skifte socialt og kropsligt køn.

At majoriteten af dem, der som børn identificerer sig med det modsatte køn, som voksne ender med at acceptere deres biologiske køn, skal offentligheden helst ikke vide. For hvorfor dog ændre på børns juridiske køn, hvis de typisk vil lære at leve med det køn, som fremgår af deres oprindelige cpr-nummer?

Offentligheden skulle nødigt få at vide, at identiteten som transkønnet kun er en af flere måder, hvorpå man kan forholde sig til, at man ikke bryder sig om de kønsroller, man mødes med på grund af sit biologiske køn, og at man derfor måske har problemer med sin kønnede krop.

Og med hensyn til selvmordsrisikoen, så er der ikke lavet mange undersøgelser af det, men det tyder ikke på, at børn med kønsidentitetsproblematikker har markant højere selvmordsrater end andre børn med alvorlige psykiske udfordringer.

For eksempel ser det ud til, at børn og unge med anoreksi har en langt højere selvmordsrate end den førnævnte gruppe.

Børn, der har det svært, skal selvsagt have hjælp og støtte, men måske politikerne skulle lade eksperter ud i børne- og ungdomspsykiatri komme med forslag til løsninger frem for LGBT Danmark & Co., som meget vel kan have deres egen agenda.

Det er tydeligt, at LGBT Danmark & Co. benytter sig af samme strategi, som var så effektiv, da man fik overbevist politikerne om rigtigheden af at indføre det juridiske kønsskifte for voksne.

Det juridiske kønsskifte sælges som en praktisk løsning, der skal sikre, at man kan hente pakker på posthuset. Og i tilfældet med transbørnene, at de skal kunne låne bøger på biblioteket uden at blive afvist, fordi deres sygesikringsbevis ikke passer til deres fysiske fremtræden.

At det slet ikke er så sjældent, at børn uanset kønsidentitet fejlkønnes, og at man i dag i øvrigt ofte slet ikke skal fremvise sit sygesikringsbevis, da man selv kan scanne bøgerne ind, skal vi helst heller ikke tænke videre over. Reelt set skal man selv som voksen kun sjældent fremvise sit sygesikringsbevis for andre i offentligheden – og for børn må det være endnu mere sjældent.

Der er med andre ord tale om et salgstrick, der skal få politikerne til at overse en række andre spørgsmål.

I bad med pigerne

Hvad der allerede var uklart med hensyn til det juridiske kønsskifte for voksne, er nemlig lige så uklart med hensyn til kønsskifte for børn: Hvilke rettigheder giver et sådant juridisk kønsskifte? Skal en 16-årig dreng, der skifter juridisk køn til pige, have adgang til at nøgenbade med pigerne efter idræt? Skal vedkommende have adgang til at stille op som pige i professionel konkurrencesport? Hvad mener politikerne om det?

Det står også åbent, om politikerne i det hele taget har skænket de mere fundamentale spørgsmål, som det juridiske kønsskifte rejser, en tanke.

Da politikerne indførte det juridiske kønsskifte for voksne, troede de måske, at man hjalp nogle udsatte voksne til at kunne hente deres pakker på posthuset uden ballade.

Men det, man faktisk gjorde, var, at man lavede en juridisk blåstempling af postulatet om, at køn ikke handler om kropslige forhold, men om en ikke nærmere definerbar identitet eller subjektiv følelse – og det vel og mærke uden at vi forud herfor havde haft en grundig demokratisk debat om konsekvenserne og nødvendigheden af et sådant skift i samfundets officielle syn på køn.

Det juridiske kønsskifte for børn udvider problematikken med en ekstra dimension, for hvad vil det sige at være et barn, og hvad er forskellen mellem børn og voksne?

De fleste mener vel, at en toårig ikke er gammel nok til at bestemme sine egne sengetider, men barnet skal nu være i stand til at definere sit eget køn?

Det er ikke en joke: LGBT Danmark kræver juridisk kønsskifte for børn uden nedre aldersgrænse.

Ønsket om juridisk kønsskifte for børn kan ses som et led i kampen for, at børn skal have adgang til fysisk kønsskifte via hormoner og operationer.

Først skal de kønsrolleafvigende børn ’normaliseres’ og usynliggøres juridisk ved det juridiske kønsskifte, det næste er så, at de ved hjælp af hormoner og operationer skal ’normaliseres’ og usynliggøres fysisk.

Læs også Stop med at råbe ’transfobi!’, når andre fortolker virkeligheden anderledes